CELEX: 32009D0884
Language: sk
Date: 2009-11-30 00:00:00
Title: 2009/884/ES: Rozhodnutie Komisie z  30. novembra 2009 , ktorým sa mení a dopĺňa rozhodnutie 2007/116/ES v súvislosti so zavedením dodatočných rezervovaných čísel začínajúcich sa 116 [oznámené pod číslom K(2009) 9425] (Text s významom pre EHP)

3.12.2009   
            
            
               SK
            
            
               Úradný vestník Európskej únie
            
            
               L 317/46
            
         
      ROZHODNUTIE KOMISIE
   
   z 30. novembra 2009,
   ktorým sa mení a dopĺňa rozhodnutie 2007/116/ES v súvislosti so zavedením dodatočných rezervovaných čísel začínajúcich sa 116
   [oznámené pod číslom K(2009) 9425]
   (Text s významom pre EHP)
   (2009/884/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (ďalej len „rámcová smernica“) (1), a najmä na jej článok 10 ods. 4,
   keďže:
   
               (1)
            
            
               Rozhodnutím Komisie 2007/116/ES (2) sa rezervuje národný číselný rozsah začínajúci sa 116 pre harmonizované čísla pre harmonizované služby sociálneho významu. Príloha k uvedenému rozhodnutiu obsahuje zoznam konkrétnych čísel v rámci tohto číselného rozsahu a služby, pre ktoré je dané číslo rezervované. Tento zoznam možno meniť v súlade s postupom uvedeným v článku 22 ods. 3 smernice 2002/21/ES.
            
         
               (2)
            
            
               Linka pomoci pre obete trestných činov a Poradenská lekárska pohotovostná služba boli určené ako dve služby sociálneho významu, ktoré by mohli spĺňať požiadavky na harmonizované čísla. Z týchto dôvodov by sa rozhodnutie 2007/116/ES malo aktualizovať a mali by sa do neho zaradiť dodatočné rezervované čísla. Číslo 112, prípadne národné čísla tiesňového volania v situáciách ohrozujúcich život sa nemajú nahradiť číslom Poradenskej lekárskej pohotovostnej služby.
            
         
               (3)
            
            
               Rozhodnutie 2007/116/ES by sa preto malo zodpovedajúcim spôsobom zmeniť a doplniť.
            
         
               (4)
            
            
               Opatrenia stanovené v tomto rozhodnutí sú v súlade so stanoviskom Výboru pre komunikácie,
            
         PRIJALA TOTO ROZHODNUTIE:
   Článok 1
   Príloha k rozhodnutiu 2007/116/ES sa nahrádza textom v prílohe k tomuto rozhodnutiu.
   Článok 2
   Členské štáty prijmú všetky opatrenia potrebné na to, aby od 15. apríla 2010 príslušný národný regulačný orgán mohol prideliť čísla, ktoré boli zaradené do zoznamu na základe tohto rozhodnutia.
   Článok 3
   Toto rozhodnutie je určené členským štátom.
   
      V Bruseli 30. novembra 2009
      
         
            Za Komisiu
         
         Viviane REDING
         
         
            členka Komisie
         
      
   
   
      (1)  Ú. v. ES L 108, 24.4.2002, s. 33.
   
      (2)  Ú. v. EÚ L 49, 17.2.2007, s. 30.
   
      PRÍLOHA
      
         Zoznam čísel rezervovaných pre harmonizované služby sociálneho významu
      
      
                  Číslo
               
               
                  Služba, pre ktorú je toto číslo rezervované
               
               
                  Konkrétne podmienky spájajúce sa s právom používať toto číslo
               
            
                  116 000
               
               
                  
                     Názov služby:
                  
                  Horúca linka pre nezvestné deti
                  
                     Opis:
                  
                  Služba: a) prijíma hlásenia o nezvestných deťoch a oznamuje ich polícii; b) poskytuje poradenstvo a podporu osobám zodpovedným za nezvestné dieťa; c) poskytuje podporu pri pátraní.
               
               
                  Služba je dostupná nepretržite (t. j. 24 hodín denne 7 dní v týždni na celom území štátu).
               
            
                  116 006
               
               
                  
                     Názov služby:
                  
                  Linka pomoci obetiam trestných činov
                  
                     Opis:
                  
                  Služba zabezpečuje obetiam trestných činov emocionálnu podporu za týchto okolností, informácie o ich právach a o spôsobe, akým si ich môžu nárokovať, ako aj informácie o tom, na ktorú príslušnú organizáciu sa majú obrátiť. Poskytuje najmä informácie týkajúce sa: a) miestneho policajného útvaru a konaní v trestných veciach a b) možností v oblasti odškodného a poistenia. Takisto poskytuje podporu pri hľadaní ďalších zdrojov pomoci vhodných pre obete trestných činov.
               
               
                  V prípade, že služba nie je dostupná nepretržite (t. j. 24 hodín denne 7 dní v týždni na celom území štátu), poskytovateľ služby musí zabezpečiť, aby informácie o tom, kedy je služba dostupná, boli verejnosti ľahko prístupné a aby v čase, keď služba nie je dostupná, dostali volajúci informácie o tom, kedy bude služba najbližšie dostupná.
               
            
                  116 111
               
               
                  
                     Názov služby:
                  
                  Linky pomoci deťom
                  
                     Opis:
                  
                  Služba pomáha deťom, ktoré potrebujú starostlivosť a ochranu, poskytuje im kontakt na organizácie a zdroje; poskytuje deťom možnosť vyjadriť svoje obavy, hovoriť o problémoch, ktoré sa ich priamo týkajú, a porozprávať sa s niekým v prípade núdzovej situácie.
               
               
                  V prípade, že služba nie je dostupná nepretržite (t. j. 24 hodín denne 7 dní v týždni na celom území štátu), poskytovateľ služby musí zabezpečiť, aby informácie o tom, kedy je služba dostupná, boli verejnosti ľahko prístupné a aby v čase, keď služba nie je dostupná, dostali volajúci informácie o tom, kedy bude služba najbližšie dostupná.
               
            
                  116 117
               
               
                  
                     Názov služby:
                  
                  Poradenská lekárska pohotovostná služba
                  
                     Opis:
                  
                  Služba presmeruje volajúcich na lekársku službu zodpovedajúcu ich potrebám, ktoré sú síce naliehavé, ale neohrozujú život, a to najmä (ale nie výlučne) mimo bežných ordinačných hodín, počas víkendov a štátnych sviatkov. Spája volajúceho so skúseným kvalifikovaným operátorom alebo spojí volajúceho priamo s kvalifikovaným praktickým lekárom alebo klinickým lekárom.
               
               
                  V prípade, že služba nie je dostupná nepretržite (t. j. 24 hodín denne 7 dní v týždni na celom území štátu), poskytovateľ služby musí zabezpečiť, aby informácie o tom, kedy je služba dostupná, boli verejnosti ľahko prístupné a aby v čase, keď služba nie je dostupná, dostali volajúci informácie o tom, kedy bude služba najbližšie dostupná.
               
            
                  116 123
               
               
                  
                     Názov služby:
                  
                  Linky dôvery
                  
                     Opis:
                  
                  Služba ponúka volajúcemu skutočný ľudský vzťah založený na vypočutí bez predsudkov. Ponúka emocionálnu podporu volajúcim, ktorí trpia osamotenosťou, prekonávajú psychickú krízu alebo uvažujú o samovražde.
               
               
                  V prípade, že služba nie je dostupná nepretržite (t. j. 24 hodín denne 7 dní v týždni na celom území štátu), poskytovateľ služby musí zabezpečiť, aby informácie o tom, kedy je služba dostupná, boli verejnosti ľahko prístupné a aby v čase, keď služba nie je dostupná, dostali volajúci informácie o tom, kedy bude služba najbližšie dostupná.